Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


V-fékek beállítása: 


A V-fék a kerékpáripar egyik legnagyobb találmánya. Évtizedekig ment a szenvedés a vállalhatatlan, lemezből 
hajlítgatott a patkófékekkel, majd a kicsit jobb Cantilever fékekkel. Mindegyik gázos volt, míg végre valaki 
rájött, hogy meg lehet ezt oldani ötször hatékonyabban is, ugyanolyan áron. A felniperemet fékező fékek közül 
a V-fék a legjobb, nem vitás. Ma már hihetetlenül olcsón lehet kapni egészen megdöbbentő fékhatású V-fékeket. 
De hogy igazán kihozd belőlük a maximumot, abban legalább akkora szerepe van a beállításuknak is. Erről lesz 
most szó. 


A jó beállítás előtti nulladik lépés, hogy akaszd szét a bowdenvezető-pipát, amit pöttyel jelöltünk. Bagatel, de 
sokan elfelejtik, pedig így sokkal könnyebb kivenni a kereket. Es ami fontosabb, hogy sokkal jobban hozzá 
tudsz férni így a fékhez, tehát a beállítása is könnyebb lesz. A teljesen szimmetrikus beállítást úgy a 


legegyszerűbb elérni, ha csak a felnihez állítasz és az útban lévő külső nem zavar be. 


jelzett részt kell egymáshoz közelíteni. Néhány telón — mint a képen- ez nem bonyolult, mert csak egy helyre 
lehet bedugni a V-fék rugójának pöcörőjét, de gyakoribb az a felállás, hogy 3 lyukból választhatsz. Többnyire jó 
a középállás, de néha szükség lehet a másik kettőre is. A legfelső állásnál a legerősebb a visszahúzó rugó ereje, 
míg az alsóban a leggyengébb. Ez utóbbi pl. akkor lehet hasznos, ha 3-6 éves gyerkőcnek raksz fel V-féket. 


A legolcsóbb V-fékeknél nagy ritkán még előfordul, hogy a féktest magán a villán, vagy a váz V-fék csonkján 
fordul el. Ez egy rossz megoldás, mert meg tudja koptatni a csonkot, amitől lötyögőssé válhat a fék és ilyenkor 
már nem lehet jól beállítani. Szerencsére egyre ritkább ez a megoldás, de ha a tied véletlenül ilyen, akkor a 
jelölt helyen kenj rá kenőanyagot, hogy elkerüld a csonk megkopását. Akkor is rakj ide kenőanyagot, ha a csonk 
felületén látszik, hogy semmiféle korróziógátló felületkezelés nincs rajta. Ha festett vagy krómozott a csonk, 
akkor nem szükséges itt kenned. 


Rakd be a kereket, amin nincs rajta a külső gumi, így sokkal könnyebb dolgod lesz. Fontos, hogy pontosan 
középre rakd és rögzítsd is a gyorszárral, hogy a végső helyén legyen a kerék. 5-ös imbusszal tudod majd 
állítani a fékpofák helyzetét. 

A fékpillangóknak elvileg full függőlegesen, azonos szögben kellene állniuk, de ez bizony ritkán lesz így. 
Ennek több oka is lehet. Ilyen pl. az egyenetlenül kopott korábbi fékpofa, különbség a bal és a jobb oldali 
visszahúzó rugó erejében, félrefűzött felni vagy pontatlan V-fék-csonk felhegesztés (leginkább vázaknál hátul). 
Vagy mindezekből egy kicsi... elég ha ezek a dolgok csak 0,5 mm-rel vannak elcsúszva, a fékpillangók 
tetejénél ez akár 5 mm különbséget is eredményezhet. Szerencsére a fékpofa 1-3-5 mm-es alátéteivel ezt lehet 
valamelyest kompenzálni. Ha belőtted a fékpillangók helyzetét, akkor érdemes áttérni a fékpofára. Ezeket 3 
tengely mentén kell állítanod. Ez első a magasság beállítás. Törekedj rá, hogy a hogy a képen is látod, a két 
fékpofa azonos magasságban legyen és azonos szögben is álljanak. 


A második tengely, ami mentén állítanod kell a fékpofákat, az az előre-hátra nyilazás. Magyarán a fékpofa első 
részének mindig hamarabb kell hozzáérnie a felnihez, mint a hátsó részének. Erre azért van szükség, mert a 
fékezés hatására a V-fék csonk pár fokot szétnyílik ahogy rászorul a fékpofa. Ezt a hatást segíti elő a felni előre 
forgása is, ez is ebbe az irányba húzza fékcsonkokat, tehát a szétnyitás elkerülhetetlen. Ezt kompenzáljuk a 
fékpofa első részének bentebb forgatásával. E beforgatás mértéke több tényező függvénye. Ha hosszabb a 
fékpofa, kicsit többet kell beforgatni, ha régi, és kopott a féktest - ergó nagyobb a holtjátéka -, akkor szintén. Ha 
nagyon erőteljesen szoktál fékezni, akkor dettó. Na de mennyi a kisebb és a nagyobb? Ha a fékpofa hátulja kb. 

1 mm-el később ér hozzá, az a kisebb, a 2 mm a közepes, a max. a 3 mm különbség. Ha ennél is nagyobb 
nyitásra van szükség, akkor cserélj féket... Ez a nyitás segít megakadályozni a fékpofák vonyítását. Ha 


fékezéskor visít, akkor alkalmazz nagyobb nyitást. 


A fékpofáknak a felni oldalfalának dőlésszögéhez képesti szögállása is az egyik beállítandó paraméter. Az 
ideális állapot, ha a fékpofa és a felni kontakt felülete totál párhuzamos egymással, amikor összeérnek. Ezt 
igazából csak a képen látható, párhuzamosan nyomó mechanikával ellátott fékekkel lehet elérni, ezek viszont 
már kivesztek, mert ezekkel meg más gond volt. Egy normál V-féknél — mivel a fékpofákat egy körív mentén 
nyomja a felnihez- ezért a legtöbb esetben a fékpofa alsó része éri el a felnit hamarabb, majd a teteje. Fontos, 
hogy úgy állítsd be, hogy amikor hozzáér, akkor legyenek párhuzamosak. Ha szétnyíláskor az alja kevésbé 
távolodik el mint a teteje, az nem gond, ez egy teljesen természetes állapot, hiszen körív mentén nyom a 
fékpillangó. 


Oldalról belenézve is be kell forgatnod a fékpofákat olyan szögbe, hogy teljesen lekövessék a felni fékezési 
ívét. Ez eleje és hátulja ugyanolyan magasan legyen. Tehát ne legyen az, hogy a fékpofa eleje pl. jelentősen 
lentebb van mint a vége, mert ilyenkor forgatónyomaték keletkezik a fékpofán, ami könnyen lelazíthatja azt. 
Csak a teljesen pontos beállítással tudod elkerülni azt, hogy a fékpofa beleérjen a külső gumi oldalfalába. Ha ez 
bekövetkezik, akkor az oldalfal el tud kopni, melynek a következménye egy komolyabb durrdefekt szokott 
lenni. 


Ha neked is ilyen párhuzamosító mechanikás V-féked van, akkor a mechanikát NE kend. Ez egy nyitott, 
csúszóperselyes cucc, amibe nem tudsz igazán hatékonyan kenőanyagot juttatni, viszont a kenőanyaggal eléred, 
hogy minden dzsuva beleragadjon, ergó még könnyebben fog elhasználódni, mivel tömítése az nincs. (nem is 
férne bele) (Ezek a párhuzamosan nyomó V-fékek pont ezért vesztek ki, mert amíg újak, veszettül jól fognak, 
viszont a nyitott mechanika miatt extrém gyorsan kopnak el, amitől veszett módon visításba kezdenek és egyre 
kevésbé fognak.) 


Ha a fékpofák pozícióját tökéletesen beállítottad, akkor itt az ideje, hogy ellenőrizd a pillangók visszahúzó 
rugójának feszességét. A képen látható kis csavarral tudod állítani. A cél, hogy a két pillangó azonos erővel 
húzza el a pofákat a felnitől és természetesen azonos távolságra. Ha ezt be tudod lőni (és a fékpofákat is jól 
állítottad be), akkor elkerülheted az aszimmetrikus fékpofa-kopást. 


ha 


Még egy ellenőrzés, hogy kellő erővel meghúztad-e a fő bowdenrögzítő csavart és már készen is vagy. Hajlítsd 
vissza a kiálló a bowdenvéget úgy, mint ahogy képen látod. Ne álljon ki oldalra, mert az nagyon bután mutat. 

A V-fék beállításhoz egy 5-ös imbuszon és egy csillagfejű csavarhúzón kívül nem kell semmi egyéb, néha még 


egy kis kenőanyag. 


Ide kattintva tudsz szerszámot beszerezni a V-fékek beállításához! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


